b"\n_START_ARTICLE_\nJ.F.C. Fuller\n_START_SECTION_\nBiografi\n_START_PARAGRAPH_\nFuller blev f\xc3\xb8dt 1. september 1878 i Chichester i England og gik i skole p\xc3\xa5 Malvern Collage og kom derefter p\xc3\xa5 milit\xc3\xa6rakademiet Sandhurst i 1897-1898. Han blev derefter officer i Oxfordshire Light Infantry regimentet og gjorde tjeneste i Sydafrika fra 1899-1902. Derefter blev han videreuddannet p\xc3\xa5 Staff College i Camberley (n\xc3\xa6r Sandhurst) og blev stabsofficer (adjudant) i en bataljon af reserven. Under 1. verdenskrig var han f\xc3\xb8rst stabsofficer ved Home Forces og derefter med 7. Korps i Frankrig. Fra 1916 var han i hovedkvarteret for det, der senere blev til The Royal Tank Corps. Han planlagde angrebet ved Cambrai og kampvognsoperationer i efter\xc3\xa5rsoffensiven i 1918. Under krigen var Fuller den f\xc3\xb8rste til at anvende lyskastere til at belyse skyerne med og derigennem skabe kunstigt m\xc3\xa5neskin, der gjorde det lettere at gennemf\xc3\xb8re angreb om natten._NEWLINE_Hans Plan 1919, som omhandlede en fuldt mekaniseret h\xc3\xa6r, blev ikke gennemf\xc3\xb8rt i hans levetid._NEWLINE_Efter 1. verdenskrig bekl\xc3\xa6dte han en r\xc3\xa6kke ledende poster, ikke mindst som kommand\xc3\xb8r for en eksperimentel brigade i Aldershot._NEWLINE_I 1920'erne samarbejdede han med B.H. Liddell Hart om at udvikle nye ideer for mekanisering af h\xc3\xa6ren. Hans ideer om mekaniseret krigsf\xc3\xb8relse blev ved med at \xc3\xb8ve indflydelse indtil 2. verdenskrig, dog mest i Tyskland gennem Heinz Guderian. I 1930'erne indf\xc3\xb8rte den tyske h\xc3\xa6r Blitzkriegdoktrinen, som p\xc3\xa5 mange m\xc3\xa5der mindede om Fullers ideer. Ligesom Fuller gik de tyske teoretikere ud fra, at store fjendtlige styrker skulle omg\xc3\xa5s, omringes og \xc3\xb8del\xc3\xa6gges._NEWLINE_Efter sin pensionering i 1933 blev han i stigende grad ut\xc3\xa5lmodig med den demokratiske styreforms manglende evne til at gennemf\xc3\xb8re milit\xc3\xa6re reformer og tilsluttede sig Sir Oswald Mosley og den britiske fascistbev\xc3\xa6gelse, og han blev betragtet som en af Mosley\xe2\x80\x99s n\xc3\xa6rmeste allierede._NEWLINE_Fuller var en ivrig, udtryksfuld og p\xc3\xa5st\xc3\xa5elig forfatter af milit\xc3\xa6rhistorie og fremsatte en r\xc3\xa6kke kontroversielle forudsigelser om krigens fremtid._NEWLINE_Fuller var okkultist. I mange \xc3\xa5r var han bekendt af Aleister Crowley og var kendt med hans og andre slags magi og mysticisme. Han skrev om en r\xc3\xa6kke okkulte emner, herunder kabbala og i mindre grad yoga."